Foto: 123rf

HERBALIFE mora platiti 200 milijuna dolara i promijeniti poslovni model. To je nagodba na koju je kompanija pristala kako bi izbjegla sudski proces zbog navoda američkih federalnih regulatornih agencija, koje su Herbalife optužile za laganje o tome da se ljudi mogu brzo obogatiti prodajući njihove proizvode (proteinske praškove, čajeve i razne suplemente prehrani).

Američki regulatori žestoko su se obrušili na Herbalifeov poslovni model, navodeći kako je kompanija navodila ljude da postanu distributeri njihovih proizvoda zavodeći ih brošurama punim vila, luksuznih automobila i brodova te govoreći im da mogu dati otkaz na prijašnjim poslovima.

"Velika većina distributera ne zarađuje ništa, ili zarađuje jako malo", istaknule su državne agencije, dodajući kako je velik broj ljudi izgubio tisuće dolara nakon što ih je Herbalife potaknuo da otvore "klubove za prehranu", gdje ljudi u zamjenu za dnevnu naknadu mogu popiti proteinski napitak i čaj.

"Herbalife će morati početi poslovati pošteno, uz navođenje isključivo istinitih tvrdnji o tome koliko mogu zaraditi njegovi članovi i zaposlenici", rekla je čelnica američke Federalne trgovinske komisije Edith Ramirez.

Moraju nadoknaditi štetu klijentima i suradnicima

Tekst se nastavlja ispod oglasa

"Usto, morat će nadoknaditi troškove onima koji su zbog njih imali gubitke", dodala je.

Herbalife, koji je prošle godine uprihodio 4,47 milijarde dolara, u petak je objavio kako odbacuje velik broj optužba federalnih agencija, ali kako je pristao na nagodbu da ne bi došlo do dugog i skupog sudskog procesa.

Kompanija je pristala na nagodbu od 3 milijuna dolara u istrazi koju je pokrenulo državno tužiteljstvo Illinoisa.

Istraga američke Federalne trgovinske komisije o Herbalifeu pokrenuta je 2014. godine, nakon što je investitor-milijarder William Ackman optužio kompaniju da funkcionira po principu piramidalne sheme prevare.

U piramidalnim shemama prevare novac prikupljen od kasnijih ulagača obično se koristi za isplatu dijela ranijih investitora, što prevari kod tog dijela investitora na prvi pogled daje vjerodostojnost. Naravno, u cijeloj priči malo toga ili ništa se ne prodaje ili proizvodi, već novac skupljaju uglavnom oni koji su pokrenuli prevaru.